CELEX: 32021R2066
Language: da
Date: 2021-08-25 00:00:00
Title: Kommissionens delegerede forordning (EU) 2021/2066 af 25. august 2021 om supplerende regler til Europa-Parlamentets og Rådets forordning (EU) 2019/1022 vedrørende de nærmere bestemmelser for gennemførelsen af landingsforpligtelsen i fiskeriet efter visse demersale bestande i det vestlige Middelhav for perioden 2022-2024

26.11.2021   
               
               
                  DA
               
               
                  Den Europæiske Unions Tidende
               
               
                  L 421/17
               
            
         KOMMISSIONENS DELEGEREDE FORORDNING (EU) 2021/2066
         af 25. august 2021
         om supplerende regler til Europa-Parlamentets og Rådets forordning (EU) 2019/1022 vedrørende de nærmere bestemmelser for gennemførelsen af landingsforpligtelsen i fiskeriet efter visse demersale bestande i det vestlige Middelhav for perioden 2022-2024
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/1022 af 20. juni 2019 om en flerårig plan for fiskeriet, der udnytter demersale bestande i det vestlige Middelhav, og om ændring af forordning (EU) nr. 508/2014 (1), særlig artikel 14, og
         ud fra følgende betragtninger:
         
                     (1)
                  
                  
                     Ved forordning (EU) 2019/1022 fastsættes en flerårig plan for fiskeri efter visse demersale arter i det vestlige Middelhav. Ved artikel 14 i nævnte forordning tillægges Kommissionen beføjelser til at vedtage delegerede retsakter med henblik på at supplere nævnte forordning ved for alle bestande af arter i det vestlige Middelhav, der er omfattet af landingsforpligtelsen og for bifangster af pelagiske arter i fiskeri, som udnytter de bestande i overensstemmelse med denne bestemmelse, at fastlægge de nærmere bestemmelser for gennemførelsen af nævnte forpligtelse.
                  
               
                     (2)
                  
                  
                     Der er ved Kommissionens delegerede forordning (EU) 2017/86 (2) fastsat en udsmidsplan for fiskeriet efter visse demersale arter i Middelhavet, der finder anvendelse fra den 1. januar 2017 til den 31. december 2019, og som er baseret på tre fælles henstillinger forelagt for Kommissionen i 2016 af en række medlemsstater med en direkte forvaltningsmæssig interesse i fiskeriet i Middelhavet (Grækenland, Spanien, Frankrig, Kroatien, Italien, Cypern, Malta og Slovenien). Disse tre fælles henstillinger vedrørte henholdsvis det vestlige Middelhav, Adriaterhavet og det sydøstlige Middelhav.
                  
               
                     (3)
                  
                  
                     Den 7. maj 2021 forelagde Spanien, Frankrig og Italien (»Pescamed-Gruppen på Højt Plan«) Kommission en fælles henstilling med forslag om forlængelsen af visse undtagelser for landingsforpligtelsen for fiskeriet efter visse demersale arter i det vestlige Middelhav efter høringer i Det Rådgivende Råd for Middelhavet (»MEDAC«).
                  
               
                     (4)
                  
                  
                     Denne fælles henstilling blev vurderet af Den Videnskabelige, Tekniske og Økonomiske Komité for Fiskeri (»STECF«) mellem den 17. og den 21. maj 2021 (3).
                  
               
                     (5)
                  
                  
                     Den 21. juli 2021 forelagde Pescamed-Gruppen på Højt Plan en ajourført fælles henstilling, der var tilpasset STECF's vurdering.
                  
               
                     (6)
                  
                  
                     I henhold til artikel 18 i Europa-Parlamentets og Rådets forordning (EU) nr. 1380/2013 (4) har Kommissionen taget hensyn til den fælles henstilling i lyset af STECF's vurdering for at sikre, at henstillingen er forenelig med de relevante bevarelsesforanstaltninger, herunder landingsforpligtelsen.
                  
               
                     (7)
                  
                  
                     Kommissionen bemærker, at arterne i det vestlige Middelhav fanges samtidigt og i meget forskellige mængder, hvilket vanskeliggør en tilgang rettet mod én enkelt bestand. Arterne fanges desuden af små fiskerfartøjer og landes på mange forskellige landingssteder, som geografisk er spredt ud langs kysten, hvilket resulterer i uforholdsmæssige omkostninger ved håndtering af uønskede fangster.
                  
               
                     (8)
                  
                  
                     I den ajourførte fælles henstilling foreslås der en forlængelse af undtagelsen begrundet i en høj overlevelsesrate, jf. artikel 15, stk. 4, litra b), i forordning (EU) nr. 1380/2013, der gælder for toskallede bløddyr (nemlig jacobsmusling (Pecten jacobeus), tæppemusling (Venerupis spp.) og venusmusling (Venus spp.), som er fanget med mekaniserede skrabere (HMD) i 2022. STECF har mindet medlemsstaterne om to eksisterende undersøgelser, der skal fuldføres for yderligere vurdering af overlevelsesraterne for jacobsmusling, tæppemusling og venusmusling. Da dokumentationen for overlevelsesraten for disse arter ikke er entydig, finder Kommissionen, at undtagelsen begrundet i høj overlevelsesrate bør medtages i nærværende forordning for et år, indtil de relevante overlevelsesdata bliver fremlagt. De berørte medlemsstater bør inden den 1. maj 2022 fremsende de relevante overlevelsesdata for disse tre arter til Kommissionen for at give STECF mulighed for fuldt ud at vurdere begrundelserne for undtagelsen og give Kommissionen mulighed for at foretage en revision.
                  
               
                     (9)
                  
                  
                     I den ajourførte fælles henstilling foreslås der en forlængelse af undtagelsen begrundet i høje overlevelsesrater for jomfruhummer (Nephrops norvegicus), der fanges med bundtrawl (OTB, OTT, PTB, TBN, TBS, TB, OT, PT, TX) i 2022, 2023 og 2024. STECF fandt, at der er videnskabelig dokumentation for meget lav overlevelse for disse arter i det vestlige Middelhav og andre regioner i månederne juli til august. Idet høje overlevelsesrater finder sted resten af året og under hensyntagen til redskabernes specifikationer, fiskeripraksis og økosystemet, mener Kommissionen, at undtagelsen begrundet i høje overlevelsesrater bør forlænges med tre år, undtagen for månederne juli og august hvert år.
                  
               
                     (10)
                  
                  
                     I den nye fælles henstilling foreslås der en forlængelse af undtagelsen begrundet i høje overlevelsesrater for jomfruhummer (Nephrops norvegicus), der fanges med tejner og fælder (FPO, FIX) i 2022, 2023 og 2024. STECF fandt, at de specifikke oplysninger til støtte for denne undtagelse var begrænsede. Idet fiskeriet dog er ret selektivt, mener Kommissionen, at undtagelsen bør forlænges med tre år.
                  
               
                     (11)
                  
                  
                     I den nye fælles henstilling foreslås der en forlængelse af undtagelsen begrundet i høje overlevelsesrater for spidstandet blankesten (Pagellus bogaraveo), der fanges med kroge og liner (LHP, LHM, LLS, LLD, LL, LTL, LX) i 2022 og 2023. STECF har vurderet, at der er blevet forelagt dokumentation til støtte for denne undtagelse, men at der bør gennemføres supplerende videnskabelige undersøgelser for direkte at observere overlevelse ved udsmid. Kommissionen mener derfor, at denne undtagelse bør forlænges med to år.
                  
               
                     (12)
                  
                  
                     I den nye fælles henstilling foreslås der en forlængelse af undtagelsen begrundet i høje overlevelsesrater for hummer (Homarus gammarus) og langustere (Palinuridae), der fanges med garn (GNS, GN, GND, GNC, GTN, GTR, GEN) og med tejner og fælder (FPO, FIX) i 2022 og 2023. STECF har vurderet, at dokumentation til støtte for, at virkningen af den høje overlevelse sandsynligvis er lav, er blevet forelagt, men at der bør gennemføres supplerende videnskabelige undersøgelser for direkte at observere høje overlevelsesrater ved udsmid. Kommissionen mener derfor, at denne undtagelse bør forlænges med to år.
                  
               
                     (13)
                  
                  
                     Den fælles henstilling indeholdt ajourført videnskabelig dokumentation om de uforholdsmæssige omkostninger ved håndtering af uønskede fangster. Selv om STECF bemærkede, at der var blevet forelagt vurderinger af forhøjelsen af omkostningerne, understregede den, at det var vanskeligt at bedømme, hvor uforholdsmæssige omkostningerne er. STECF bemærkede, at oplysninger om uforholdsmæssige omkostninger vil kunne blive yderligere udfyldt, og at der bør foretages en vurdering af undtagelsens indvirkninger. STECF bemærkede endvidere, at det bør prioriteres at reducere antallet af uønskede fangster gennem anvendelsen af selektive redskaber eller beskyttede havområder. Kommissionen hilser Pescamed-Gruppen på Højt Plans tilsagn velkommen om yderligere at arbejde med selektivitet og geografiske restriktioner som en prioritet til at opnå reduktion af uønskede fangster. STECF bemærkede, at den kombinerede de minimis-tilgang omfatter en stor gruppe af arter med et bredt spektrum af udsmidsrater, men vurderede, at denne brede dækning er en velfungerende tilgang grundet fiskeriernes komplekse natur i det vestlige Middelhav. Endvidere vurderede STECF, at individuelle de minimis-undtagelser, der hver omfatter en enkelt art, sandsynligvis ville resultere i mange særskilte undtagelser, som ville være en lige stor udfordring at overvåge. Kommissionen mener, at undtagelsen skal forlænges med den foreslåede procentsats.
                  
               
                     (14)
                  
                  
                     Medlemsstaterne bekræftede i deres henstilling deres tilsagn om at øge fiskeredskabernes selektivitet i overensstemmelse med resultaterne af de igangværende forskningsprogrammer med henblik på at mindske og begrænse omfanget af uønskede fangster, særlig fangster under de bevarelsesmæssige mindstereferencestørrelser.
                  
               
                     (15)
                  
                  
                     Endvidere har medlemsstaterne i deres fælles henstilling forpligtet sig til identificere yderligere områdelukninger for at mindske dødeligheden for ungfisk, hvis der er dokumentation for en høj koncentration af ungfisk. De foranstaltninger, der foreslås i de ajourførte fælles henstillinger, er i overensstemmelse med artikel 15, stk. 4, artikel 15, stk. 5, litra b) og c), og artikel 18, stk. 3, i forordning (EU) nr. 1380/2013.
                  
               
                     (16)
                  
                  
                     Eftersom foranstaltningerne i nærværende forordning har direkte indvirkning på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. Den bør anvendes fra den 1. januar 2022 —
                  
               VEDTAGET DENNE FORORDNING:
         
            Artikel 1
            Gennemførelse af landingsforpligtelsen
            Den landingsforpligtelse, der er omhandlet i artikel 15, stk. 1, i forordning (EU) nr. 1380/2013, gælder i det vestlige Middelhav for fiskerier efter demersale arter i overensstemmelse med denne forordning.
         
         
            Artikel 2
            Definitioner
            I denne forordning forstås ved:
            
                        a)
                     
                     
                        »GFCM's geografiske underområder«: Den Almindelige Kommission for Fiskeri i Middelhavets (GFCM) geografiske underområder som defineret i bilag I til Europa-Parlamentets og Rådets forordning (EU) nr. 1343/2011 (5)
                        
                     
                  
                        b)
                     
                     
                        »det vestlige Middelhav«: GFCM's geografiske underområde 1, 2, 5, 6, 7, 8, 9, 10 og 11.1, 11.2 samt 12.
                     
                  
         
            Artikel 3
            Undtagelser begrundet i høje overlevelsesrater
            
               1.   Den undtagelse fra landingsforpligtelsen, der er fastsat i artikel 15, stk. 4, litra b), i forordning (EU) nr. 1380/2013, for arter i det vestlige Middelhav, der ifølge den videnskabelige dokumentation udviser høje overlevelsesrater, gælder for:
               
                           a)
                        
                        
                           jacobsmusling (Pecten jacobeus), der fanges med mekaniserede skrabere (HMD) indtil den 31. december 2022
                        
                     
                           b)
                        
                        
                           tæppemusling (Venerupis spp.), der fanges med mekaniserede skrabere (HMD) indtil den 31. december 2022
                        
                     
                           c)
                        
                        
                           venusmusling (Venus spp.), der fanges med mekaniserede skrabere (HMD) indtil den 31. december 2022
                        
                     
                           d)
                        
                        
                           jomfruhummer (Nephrops norvegicus), der fanges med alle typer bundtrawl (OTB, OTT, PTB, TBN, TBS, TB, OT, PT, TX) i månederne januar til juni og september til december, hvert år indtil den 31. december 2024
                        
                     
                           e)
                        
                        
                           jomfruhummer (Nephrops norvegicus), der fanges med tejner og fælder (FPO, FIX) indtil den 31. december 2024
                        
                     
                           f)
                        
                        
                           spidstandet blankesten (Pagellus bogaraveo), der fanges med kroge og liner (LHP, LHM, LLS, LLD, LL, LTL, LX) indtil den 31. december 2023
                        
                     
                           g)
                        
                        
                           hummer (Homarus gammarus), der fanges med garn (GNS, GN, GND, GNC, GTN, GTR, GEN) og med tejner og fælder (FPO, FIX), indtil den 31. december 2023
                        
                     
                           h)
                        
                        
                           langustere (Palinuridae), der fanges med garn (GNS, GN, GND, GNC, GTN, GTR, GEN) og med tejner og fælder (FPO, FIX) indtil den 31. december 2023.
                        
                     
            
               2.   Jacobsmusling (Pecten jacobeus), tæppemusling (Venerupis spp.), venusmusling (Venus spp.), jomfruhummer (Nephrops norvegicus), spidstandet blankesten (Pagellus bogaraveo), hummer (Homarus gammarus) og langustere (Palinuridae), der fanges under de omstændigheder, som er omhandlet i stk. 1, genudsættes straks i det område, hvori de er fanget.
            
            
               3.   Senest den 1. maj 2022 fremsender de medlemsstater, der har en direkte forvaltningsmæssig interesse i fiskeriet i Middelhavet, Kommissionen yderligere data om udsmid og enhver anden form for videnskabelige oplysninger, der underbygger de undtagelser, der er fastsat i stk. 1, litra a), b) og c). STECF vurderer disse data og oplysninger, der er indgivet senest den 31. juli 2022.
            
         
         
            Artikel 4
            De minimis-undtagelser
            Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 4, litra c), i forordning (EU) nr. 1380/2013:
            
                        a)
                     
                     
                        for kulmule (Merluccius merluccius) og mulle (Mullus spp.) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                     
                  
                        b)
                     
                     
                        for kulmule (Merluccius merluccius) og mulle (Mullus spp.) op til højst 1 % i 2022 og 2023 af de samlede årlige fangster af disse arter fra fartøjer, der fisker med garn og toggergarn
                     
                  
                        c)
                     
                     
                        for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagellus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), almindelig tunge (Solea solea), guldbrasen (Sparus aurata) og dybvandsrosenreje (Parapenaeus longirostris) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                     
                  
                        d)
                     
                     
                        for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagallus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), almindelig tunge (Solea solea) og guldbrasen (Sparus aurata) op til højst 3 % i 2022 og 2023 af de samlede årlige fangster af disse arter fra fartøjer, der fisker med garn og toggergarn
                     
                  
                        e)
                     
                     
                        for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), almindelig tunge (Solea solea) og guldbrasen (Sparus aurata) op til højst 1 % i 2022 og 2023 af de samlede årlige fangster af disse arter fra fartøjer, der fisker med kroge og liner.
                     
                  
         
            Artikel 5
            Ikrafttræden og anvendelse
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2022 til den 31. december 2024.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 172 af 26.6.2019, s. 1.
         
            (2)  Kommissionens delegerede forordning (EU) 2017/86 af 20. oktober 2016 om fastsættelse af en udsmidsplan for fiskeri efter visse demersale arter i Middelhavet (EUT L 14 af 18.1.2017, s. 4).
         
            (3)  Rapporter fra Den Videnskabelige, Tekniske og Økonomiske Komité for Fiskeri (STECF) — Evaluation of the landing obligation joint recommendations [Evalueringer af de fælles henstillinger vedrørende landingsforpligtelsen] (STECF-21-05) 2021. Den Europæiske Unions Publikationskontor, Luxembourg. Findes her: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
         
            (5)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).